“หุ้นเอเชีย” เปิดลบ! หลังกำไร “ภาคอุตสาหกรรมจีน” ลดลง
"หุ้นเอเชีย" เปิดลบ! หลังกำไรของบริษัทในภาคอุตสาหกรรมจีนปรับตัวลง และนักลงทุนคาดแบงก์ชาติญี่ปุ่นจะยังคงดอกเบี้ยต่อ 
28 ต.ค. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ ก่อนธนาคารกลางญี่ปุ่น (BOJ) ตัดสินใจเรื่องอัตราดอกเบี้ยนโยบาย ขณะที่บริษัทต่างๆ ในภูมิภาคทยอยรายงานผลประกอบการ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,097.38 จุด ลดลง 247.86 จุด หรือ -0.9%, ดัชนี HSI ตลาดหุ้นฮ่องกงเปิดวันนี้ที่ 15,424.94 จุด ลดลง 3 จุด หรือ -0.02% และดัชนี SSE Composite ตลาดหุ้นจีนเปิดวันนี้ที่  2,967.02 จุด ลดลง 15.88 จุด หรือ -0.53%
โดยนักวิเคราะห์ในผลสำรวจที่จัดทำโดยสำนักข่าวรอยเตอร์คาดการณ์ว่า BOJ จะคงอัตราดอกเบี้ยนโยบายเอาไว้ที่ระดับต่ำเป็นประวัติการณ์ต่อไป
สำหรับเมื่อวานนี้ สำนักงานสถิติแห่งชาติจีน (NBS) รายงานว่า กำไรของบริษัทในภาคอุตสาหกรรมจีนปรับตัวลงในอัตราที่เร็วขึ้นในเดือนม.ค.-ก.ย. เนื่องจากผลกระทบของมาตรการควบคุมโควิด-19 และวิกฤตการณ์ที่เกิดขึ้นในตลาดอสังหาริมทรัพย์ยังคงส่งผลกระทบที่รุนแรงต่อกิจกรรมในภาคการผลิตของจีน
ทั้งนี้กำไรของบริษัทในภาคอุตสาหกรรมจีน ลดลง 2.3% แตะระดับ 6.24 ล้านล้านหยวนในช่วงเดือนม.ค.-ก.ย. เมื่อเทียบรายปี ซึ่งรุนแรงกว่าในช่วงเดือนม.ค.-ส.ค.ที่ปรับตัวลง 2.1%
ด้านสายการบินจีนบางแห่งที่จดทะเบียนในตลาดหลักทรัพย์ฮ่องกงมีกำหนดรายงานผลประกอบการในวันนี้ เช่นเดียวกับบีวายดี ซึ่งเป็นผู้ผลิตรถไฟฟ้า และบริษัทแอลจี อีเลคทรอนิคส์ ของเกาหลีใต้